# சுபான்சூ சுக்லா



**சுபான்சூ சுக்லா** (*Shubhanshu Shukla*) இந்திய விமானப்படையின் பரிசோதனை விமானியாவார். மனிதர்களை விண்ணிற்கு அனுப்பும் இந்தியாவின் ககன்யான் திட்டத்திற்காக தேர்வு செய்யப்பட்ட நான்கு விண்வெளி வீரர்களில் ஒருவராகவும் அறியப்படுகிறார். அமெரிக்காவில் செயல்படும் மனித விண்வெளிப் பயணச் சேவைகள் நிறுவனமான ஆக்சிம் விண்வெளி நிறுவனத்தின் ஆக்சிம்-4 திட்டத்தின் கீழ் 2025 ஆம் ஆண்டு மே மாதத்தில் பன்னாட்டு விண்வெளி நிலையத்திற்குப் பயணிக்க உள்ளார். சுபான்சூ சுக்லாவுடன் போலந்து, அங்கேரி நாடுகளின் வீரர்களும் பயணிக்க உள்ளனர். வான்படையின் தொகுதித் தலைவர் பணியில் இருப்பதால் இவர் குரூப் கேப்டன் என்றும் அழைக்கப்படுகிறார்.  

பல்வேறு காரணங்களால் 6 முறை இந்த பயணம் மாற்றி அமைக்கப்பட்டது. சூன் மாதம் 25-ஆம் தேதி பகல் 12.01 மணிக்கு திட்டமிட்டபடி சுபான்சூ சுக்லா குழு பால்கான்-9 இராக்கெட் மூலமாக பன்னாட்டு விண்வெளி மையத்துக்கு புறப்பட்டனர்.  

## இளமைப்பருவமும் கல்வியும்
சுபான்சூ சுக்லா இந்தியாவின் உத்தர பிரதேச மாநிலம் இலக்னோவைச் சேர்ந்தவராவார். இலக்னோ நகர மாண்டிசோரி பள்ளியில் பள்ளிப் படிப்பை முடித்தார். 1998-ஆம் ஆண்டு கார்கில் போர் நடந்தபோது, ​​இந்திய ஆயுதப் படைகளில் சேர உத்வேகம் பெற்றார். தனது குடும்பத்தினருக்குத் தெரிவிக்காமலேயே, தேசியப் பாதுகாப்பு அகாதமி, கடற்படை அகாதமி தேர்வை எழுதி, தேர்ச்சி பெற்றார். இதன் பிறகு 2005-ஆம் ஆண்டு தேசியப் பாதுகாப்பு அகாதமியில் தரைப்படைப் பயிற்சி மாணவராக அடிப்படைப் பயிற்சியினையும் கணினி அறிவியலில் மூன்று ஆண்டு இளநிலை அறிவியல் படிப்பையும் முடித்தார். இதைத் தொடர்ந்து, பறக்கும் பிரிவிற்குத் தேர்ந்தெடுக்கப்பட்டு, வான்படையின் பறக்கும் பயிற்சிக்காக இந்திய விமானப்படை அகாதமியில் சேர்ந்தார். 2006-ஆம் ஆண்டு சூன் மாதத்தில் வான்படை அகாதமியில் பட்டம் பெற்ற பிறகு, இவர் இந்திய வான்படையின் போராளிப் பிரிவில் பறக்கும் அதிகாரியாகப் பதவியில் நியமிக்கப்பட்டார்.  

## இந்திய வான்படையில்
சுபான்சூ சுக்லா போர் விமானத் தலைவரும், அனுபவம் வாய்ந்த பரிசோதனை விமானியுமாவார். எசுயூ-30 எம்கேஐ, எம். ஐ. ஜி-21, எம். ஐ. ஜி-29, இயாகுவார், ஆக்கு, டோர்னியர் 228, ஏன்-32 உள்ளிட்ட பல்வேறு வானூர்திகளில் ஏறத்தாழ 2,000 மணிநேரம் பறந்த அனுபவத்தைக் கொண்டுள்ளார்.  

## இசுரோ விண்வெளி வீரர்
### பயிற்சி
இந்திய மனித விண்வெளிப் பயணத் திட்டத்திற்கான இந்திய விமானப்படையின் கீழ் உள்ள ஓர் அமைப்பான விண்வெளி மருத்துவ நிறுவனம் 2019 ஆம் ஆண்டில் விண்வெளி வீரர் தேர்வுச் செயல்பாட்டில் சுபான்சூ சுக்லாவைச் சேர்த்தனர். பின்னர் 2020 ஆம் ஆண்டில் இவர் இறுதி நான்கு பேரில் ஒருவராகப் பட்டியலிடப்பட்டார். யூரி ககாரின் விண்வெளி வீரர் பயிற்சி மையத்தில் தேர்ந்தெடுக்கப்பட்ட மற்ற மூன்று விண்வெளி வீரர்களுடன் அடிப்படை பயிற்சிக்காக சுபான்சூ சுக்லா உருசிய நாட்டிற்குச் சென்றார். அடிப்படைப் பயிற்சி 2021 ஆம் ஆண்டில் நிறைவடைந்தது. பின்னர் இவர் இந்தியா திரும்பினார். பெங்களூரில் உள்ள விண்வெளி வீரர் பயிற்சி நிலையத்தில் பயிற்சியில் கலந்து கொண்டார். இந்தக் காலகட்டத்தில், பெங்களுர் இந்திய அறிவியல் நிறுவனத்தில் விண்வெளிப் பொறியியலில் தொழில்நுட்ப முதுகலைப் பட்டத்தை முடித்தார்.  

### ஆக்சிம்-4 திட்டம்
பன்னாட்டு விண்வெளி நிலையத்திற்கு செல்லவிருக்கும் ஆக்சிம்-4 திட்டத்தின் விமானியாக சுக்லா தேர்ந்தெடுக்கப்பட்டுள்ளார். அமெரிக்க உயிர்வேதியியல் ஆராய்ச்சியாளர் பெக்கி விட்சன் தலைமையில் திட்ட நிபுணர்களான போலந்து/ஐரோப்பிய விண்வெளி முகமை விண்வெளி வீரர் சுலாவோசு உசுனான்சுக்கி-விசுனீவ்சுக்கி மற்றும் அங்கேரிய விண்வெளி வீரர் திபோர் கபு குழுவுடன் சுக்லா இணைகிறார். கூடுதலாக, 1-ஆவது வயோம்நாட்டு குழுவின் சக உறுப்பினரான பிரசாந்த் நாயர், காப்புக் குழு உறுப்பினராக நியமிக்கப்பட்டுள்ளார். நாசா, சுபேசுஎக்சு மற்றும் இசுரோவுடன் இணைந்து நடத்தப்படும் இந்தப் பணி, பன்னாட்டு விண்வெளிப் பயண ஒத்துழைப்பை மேம்படுத்துவதை நோக்கமாகக் கொண்டுள்ளது. வெற்றி பெற்றால், பன்னாட்டு விண்வெளி நிலையத்தைப் பார்வையிட்ட முதல் இந்திய விண்வெளி வீரர் என்ற பெருமையையும், விண்வெளி வீரர் இராகேசு சர்மாவைத் தொடர்ந்து சுற்றுப்பாதையில் உள்ள இரண்டாவது இந்தியர் என்ற பெருமையையும் சுக்லா பெறுவார். இந்தப் பயணத்தில் சுக்லாவிற்காகச் செலவிடப்படும் தொகை ஏறத்தாழ 500 கோடி ரூபாய் என்பதாகக் கூறப்படுகிறது.  

## தனிப்பட்ட வாழ்க்கை
பல் மருத்துவரான காம்னாவை சுபான்சூ சுக்லா திருமணம் செய்து கொண்டுள்ளார். இந்த இணையருக்கு நான்கு வயது மகன் உள்ளார். சுபான்சூவின் தந்தை சம்பு தயாள் சுக்லா ஓய்வு பெற்ற ஓர் அரசு அதிகாரியாவார். அதே நேரத்தில் இவரது தாயார் ஆசா சுக்லா ஓர் இல்லத்தரசி. சுபான்சூ சுக்லா மூன்று உடன்பிறப்புகளில் இளையவர்; இவருடைய அக்கா நிதி, முதுகலை வணிக மேலாண்மை பட்டம் பெற்றுள்ளார். மேலும் இவருடைய மற்றொரு அக்கா சுசி, பள்ளி ஆசிரியராகப் பணிபுரிகிறார். ஓய்வு நேரத்தில், சுபான்சூ சுக்லா உடல் பயிற்சியில் ஈடுபடுவது, அறிவியல் மற்றும் விண்வெளி பற்றிய புத்தகங்களைப் படிப்பது போன்றவற்றை விரும்புவார். அண்மையில் ஓர் அஞ்ஞானவாதியாக அடையாளம் காணப்பட்டாலும், சாதகத்திலும் ஆர்வத்தை வளர்த்துக் கொண்டுள்ளார்.